OpenLLM-France/wikimedia huggingface dataset:
# Mercat de Flix

El Mercat de Flix és una obra del municipi de Flix (Ribera d'Ebre) inclosa en l'Inventari del Patrimoni Arquitectònic de Catalunya.

## Descripció

Situat dins del nucli urbà de la població de Flix, a la plaça del Mercat i delimitat pel carrer del Mercat, de Francesc Macià i del President Companys.
És un edifici aïllat de planta rectangular, format per tres cossos adossats, amb les cobertes d'un i dos vessants de teula. Majoritàriament, les obertures de les façanes curtes són d'arc de mig punt bastides en maons. Presenten una gran obertura al mig, des d'on s'accedeix a l'interior, que està emmarcada per dos finestrals, més dues finestres ubicades als cossos laterals. Les façanes llargues també presenten accessos de mig punt bastits en maons, situats al centre dels paraments. La resta d'obertures es corresponen amb finestres amb els emmarcaments arrebossats, organitzades en grups de tres. Totes les façanes presenten un gran sòcol format per un placat de pedra. La resta dels paraments estan arrebossats i pintats.

## Referències

* 1 2 «Mercat de Flix». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 31 març 2016].
# Orona

Orona, o també illa Hull, és una de les illes Fènix, a la república de Kiribati. És deshabitada.

## Geografia

És un atol amb una superfície emergida de 3,9 km² i una llacuna interior de 30 km² i 10 m de profunditat. Els peixos són abundants tant a la llacuna com als esculls.

## Història

A l'illa s'hi troben ruïnes de temples polinesis, encara que històricament no s'hi ha trobat una població estable.
El nord-americà Charles Wilkes del USS Vincennes en fixà la seva posició, el 26 d'agost de 1840 i li va posar el nom d'un dels seus oficial, Isaac Hull. El capità va quedar sorprès al trobar a l'illa un francès i onze tahitians que havien sigut abandonats feia cinc mesos per a caçar tortugues.

## Referències

* ↑ Article a Oceandots
* 1 2 Article de Jane Resture Arxivat 2016-03-04 a Wayback Machine.
* ↑ "American Pathfinders in the Pacific", The National Geographic Magazine, maig 1946.
# Parupeneus cyclostomus

Parupeneus cyclostomus és una espècie de peix de la família dels múl·lids i de l'ordre dels perciformes.
Els mascles poden assolir els 50 cm de longitud total.
Es troba des del Mar Roig fins a Durban (Sud-àfrica), les Illes Hawaii, les Illes Marqueses, les Tuamotu, les Illes Ryukyu, Nova Caledònia i l'Illa de Pasqua.

## Referències

* 1 2 FishBase (anglès)
# Marad

Marad fou una ciutat estat sumèria de Mesopotàmia que correspon a la moderna Tell Wannat es-Sadum o Tell as-Sadoum, Iraq). Estava situada a l'oest de la branca occidental de l'Eufrates superior, a l'oest de Nippur i al nord-oest de Kazallu i a 50 km al sud-est de Kish, a la riba de l'Arahtu.
Fou establerta vers el 2700 aC. Va ser conquerida per Sargon I abans del 2330 aC. Es va revoltar contra Naramsin el 2260 aC sense èxit. El 2224 aC tenia per rei a Lipitili, un fill de Naramsin de Akkad. Després va seguir la història general de les ciutats sumeries. El ziggurat d'E-igi-kalama fou dedicat a Ninurta el deu de la terra i l'agricultura i a la deïtat tutelar Lugalmarada (o Lugal-Amarda) i fou construït pel fill de Naramsin.
El jaciment arqueològic cobreix una àrea d'unes 124 hectàrees. Fou excavada per un equip de la universitat de Qādisiyyah dirigit per Naal Hannoon, el 1990, i el 2005 i 2007 per un equip de la mateix universitat dirigit per Abbas Al-Hussainy. la publicació de les dues darrers campanyes està en curs.

## Notes

* ↑ «Sumerian City-States». Arxivat de l'original el 2007-08-18. [Consulta: 30 octubre 2011].
* ↑ Dalley, Stephanie (1998) Myths from Mesopotamia: Creation, the flood, Gilgamesh, and others. Oxford University Press ISBN 0192835890 p324
* ↑ «http://www.geocities.com/garyweb65/sumgods.html&date=2009-10-25+22:30:04 déus sumeris». Arxivat de l'original el 2015-04-03. [Consulta: 30 octubre 2011].
* ↑ Naal Hannoon, N/A, Sumer, vol. 49, pàgs. N/A, 2000

## Bibliografia

* FS Safar, Old Babylonian contracts from Marad, University of Chicago,1938
# Nkari

L'Nkari és una llengua que es parla a l'estat de Akwa Ibom, al sud-est de Nigèria. Es parla a la LGA d'Ikono.
L'nkari és una llengua de la subfamília lingüística de les llengües del baix Cross, que formen part de les llengües Benué-Congo. Està íntimament relacionada amb les llengües ibuoro, itu mbon uzo i ito.
L'etnologue xifra que el 1988 hi ha 5.000 parlants d'ibuoro. Segons aquesta font antigament s'havia considerat un dialecte de l'ibibio.
El 90% dels nkari-parlants són seguidors de les religions cristianes: el 12% pertanyen a esglésies evangèliques, el 60% són protestants i el 40% són d'esglésies independents. El 10% restant són seguidors de religions tradicionals africanes.

## Referències

* 1 2 nkari al joshuaproject
* ↑ nkari a l'ethnologue
# Meduza

Meduza és un diari en línia i agregador de notícies en rus de la ciutat de Riga, dirigit per Galina Tímtxenko, l'anterior editor en cap de la pàgina web de notícies russes Lenta.ru. És un agregador de notícies i textos en rus, seleccionades de manera manual, a diferències del sistema de rànquing de notícies automatitzat Yandex. També, Meduza crearà els seus materials propis. El lloc inclou 5 temes principals, cap secció ni columnes. Un dels formats de la publicació és l'anàlisi de temes utilitzant targetes en un format similar al portal estatunidenc vox.com. Disposa d'una aplicació mòbil per a diversos dispositius.

## Referències

* ↑ «Meduza». ésAdir. [Consulta: 16 març 2024].
* ↑ http://www.theguardian.com/world/2014/oct/23/russian-journalists-meduza-project-latvia-kremlin-crackdown
* ↑ http://izvestia.ru/news/575816

## Enllaços externs

* Meduza - Lloc web oficial (rus)
# Paxville

Paxville és una població dels Estats Units a l'estat de Carolina del Sud. Segons el cens del 2000 tenia 248 habitants.

## Demografia

Segons el cens del 2000, Paxville tenia 248 habitants, 100 habitatges i 73 famílies. La densitat de població era de 91,2 habitants/km².
Dels 100 habitatges en un 32% hi vivien nens de menys de 18 anys, en un 53% hi vivien parelles casades, en un 19% dones solteres, i en un 27% no eren unitats familiars. En el 26% dels habitatges hi vivien persones soles el 14% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,48 i el nombre mitjà de persones que vivien en cada família era de 2,93.
Per edats la població es repartia de la següent manera: un 24,2% tenia menys de 18 anys, un 6,5% entre 18 i 24, un 27,4% entre 25 i 44, un 25,4% de 45 a 60 i un 16,5% 65 anys o més.
L'edat mediana era de 40 anys. Per cada 100 dones de 18 o més anys hi havia 82,5 homes.
La renda mediana per habitatge era de 28.438 $ i la renda mediana per família de 37.500 $. Els homes tenien una renda mediana de 26.094 $ mentre que les dones 22.917 $. La renda per capita de la població era de 16.390 $. Entorn del 9,4% de les famílies i el 20,4% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Paxville». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 11 agost 2010].
* ↑ «Geographic Comparison Table- Paxville». American Fact Finder. Oficina del Cens dels Estats Units, 12-01-2010.
# P4 (llenguatge de programació)

P4, en ciències de la computació, és un llenguatge de programació de domini específic dissenyat per a gestionar paquets de xarxa. P4 permet la programació de l'enrutament de paquets. P4 és de codi obert i sota la llicència Apache mantingut per una organització sense ànim de lucre anomenada "The P4 Language Consortium".

## Característiques

Especificacions principals de P4 :
* Independència de la plataforma : el codi P4 es pot compilar en diversos processadors, FPGAs i SoC.
* Independència de protocol : tals com IP, Ethernet, TCP, VxLAN o MPLS.
* Reconfigurabilitat : o suport de canvis de manteniment.

## Components

* Headers (Capçaleres que defineixen el format dels paquets).
* Parsers (Analitzador sintàctic).
* Tables (Taules d'enrutament de paquets).
* Actions (camps dels paquets i metadades).
* Control Flow (és l'execució condicional o algorisme).

## Implementacions reals

| Empresa | Data | Processador | Descripció |
| Barefoot | 2017 | Tofino | Ethernet switch, Commutador (xarxa) |

## Referències

* ↑ Butler, Brandon «What P4 programming is and why it’s such a big deal for Software Defined Networking» (en anglès). Network World, 19-11-2017. Arxivat de l'original el 2017-12-01 [Consulta: 19 novembre 2017].
* ↑ «Programming networks with P4 - VMware Research» (en anglès). VMware Research, 07-04-2017.
* ↑ «[http://yuba.stanford.edu/~nickm/papers/v44n3k2-bosshartA.pdf P4: Programming Protocol-Independent Packet Processors]» (en anglès). http://yuba.stanford.edu.+[Consulta: 19 novembre 2017].
* ↑ «ONRC Research» (en anglès). http://onrc.stanford.edu.+[Consulta: 19 novembre 2017].
* ↑ «Product Brief Tofino Page | Barefoot» (en anglès). https://barefootnetworks.com/.+[Consulta: 19 novembre 2017].
# PBD

PBD té els següents significats:
* Polibutadiè, polímer sintètic
* Partit Burgès Democràtic (BDP/PBD), partit polític de Suïssa
* Partit Unió Democràtica Albanesa (en albanès Partia Bashkimi Demokrat Shqipëtar), partit polític d'Albània
# PBI

PBI té els següents significats:
* Institut Bíblic Pastoral (del seu nom en anglès Pastoral Bible Institute), confessió religiosa cristiana, en la línia del moviment d'Estudiants de la Bíblia
* Brigades Internacionals de Pau (del seu nom en anglès Peace Brigades International), organització no governamental per la promoció dels drets humans i la resolució de conflictes
* Producte brut interior, suma de tots els béns i serveis produïts en un espai econòmic durant un període determinat
* Parallel Bus Interface, port de 50 pins dels ordinadors Atari de 8 bits
* Push Button Install, sistema d'instal·lació de programari propi del sistema operatiu PC-BSD
* Polibenzimidazole, fibra sintètica de punt de fusió molt alt
# Maradi (regió)

Maradi és una regió del Níger, amb capital a la ciutat de Maradi. La regió és al centre del Níger: limita al nord amb la regió d'Agadez, a l'est amb Tahoua i a l'oest amb la de Zinder. Limita al sud amb Nigèria, prop de la ciutat de Kano. Els habitants del departament són en la major part hausses. La majoria dels 38.581 km² de terra està classificada com a Sahel. S'hi conrea tabac, cacauets, mango, blat, soia i fins cotó i també melca i mill, tan cultivats en tot l'estat. La regió de Maradi està dividida en 6 departaments: Aguie, Dakoro, Groumdji, Madarounfa, Mayahi, Tessaoua.

## Vegeu també

* Tessaoua.
# Monotropàcies

Monotropàcia (Monotropaceae) era una família de plantes amb flors en l'antic Sistema Cronquist de classificació de les plantes. Inclou 10 gèneres Allotropa, Cheilotheca, Hemitomes, Monotropa, Monotropastrum, Monotropsis, Pityopus, Pleuricospora, Pterospora, Sarcodes.
Els estudis genètic recents dins l'Angiosperm Phylogeny Group van demostrar que aquests gèneres estaven millor dins la família del bruc, Ericaceae, en el qual es tracten com una subfamília, les Monotropoidiae.
Tots els monotropacis són micoheteròtrofs, que parasiten fongs.

## Referències

* ↑ Helgasson et al. (1998) Nature 394, 431: Ploughing up the wood wide web?
# PBC CSKA Moscou

El PBC CSKA Moscou és un equip rus professional de basquetbol de la ciutat de Moscou. La temporada 2019-2020 participa en l'Eurolliga i en la VTB United League.

## Història

És un dels club històrics del basquetbol rus que més títols ha guanyat: vuit eurolligues, 24 lligues soviètiques i 19 lligues russes. Era el club de l'exèrcit soviètic perquè era conegut com l'armada roja.

## Palmarès
### Tornejos Internacionals

* 8 Copa d'Europa de bàsquet/Eurolliga de bàsquet: 1961, 1963, 1969, 1971, 2006, 2008, 2016,2019
* 1 North European Basketball League: 2000.
* 7 VTB United League: 2009, 2010, 2012, 2013, 2014, 2015, 2016, 2017

### Tornejos nacionals

* 24 Lliga de bàsquet de l'URSS: 1945, de 1960, 1961, 1962, 1964, 1965, 1966, 1969, 1970, 1971, 1972, 1973, 1974, 1976, 1977, 1978, 1979, 1980, 1981, 1982, 1983, 1984, 1988, 1990.
* 19 Lliga russa de bàsquet: 1992, 1993, 1994, 1995, 1996, 1997, 1998, 1999, 2000, 2003, 2004, 2005, 2006, 2007, 2008, 2009, 2010, 2011, 2012. 2013, 2014, 2015, 2106, 2017, 2018, 2019
* 3 Copa de bàsquet de l'URSS: 1972, 1973, 1982.
* 4 Copa russa de bàsquet: 2005, 2006, 2007, 2010.

## Jugadors destacats

* Marcus Brown
* Victor Alexander
* Rusty LaRue
* David Vanterpool
* Theodoros Papaloukas
* Nikos Hatzivrettas
* Dimosthenis Dikoudis
* Dragan Tarlać
* Miloš Teodosić
* Gordan Giriček
* Óscar Torres
* Andrei Kirilenko
* J. R. Holden
* Sergei Bazarevich
* Sergei Panov
* Nikita Morgunov
* Víktor Khriapa
* Vitaly Fridzon
* Sasha Kaun
* Alexey Shved
* Yaroslav Korolev
* Serguei Belov
* Martin Müürsepp
* Darius Songaila
* Gintaras Einikis
* Rimas Kurtinaitis
* Ramūnas Šiškauskas
* Gundars Vētra
* Alzhan Zharmukhamedov
* Aleksandr Vólkov
* Vladimir Tkachenko
* Rubén Wolkowyski
* Mirsad Türkcan
* Nando De Colo

## Referències

* ↑ «CSKA Moscow claims its seventh Euroleague crown after OT thriller» (en anglès). euroleague.net.
* ↑ «CSKA MOSCOW: FACTS OF THE CHAMPIONS!» (en anglès). euroleague.net.
* ↑ «El CSKA se proclama campeón de la VTB League» (en castellà). acb.com. Arxivat de l'original el 2016-06-09. [Consulta: 9 juny 2016].
* ↑ «CSKA captures sixth straight VTB crown» (en anglès). euroleague.net.

## Vegeu també

* CSKA Moscou
* VTB United League

## Enllaços externs

* Web oficial del CSKA de bàsquet
* Perfil a l'Eurolliga
# Maria Lassnig

Maria Lassnig (Kappel am Krappfeld, 8 de setembre de 1919 - Viena, 6 de maig de 2014) va ser una artista austríaca, coneguda pels seus autoretrats i la seva teoria sobre la "consciència corporal".
Durant la Segona Guerra Mundial va estar represaliada i acusada de fer "art degenerat" pels nazis. Posteriorment s'instal·là a París on va inspirar-se, entre d'altres, en l'art d'André Breton. Durant els anys 50 i 60 va ser activa en el moviment informalista i posteriorment va viure entre París, Viena i Nova York, on s'inicià en la cinematografia. La seva obra artística es va orientar de nou envers el realisme, i al costat de retrats i natures mortes va pintar centenars d'autoretrats de "consciència corporal".
Va ser la primera dona a guanyar el Gran Premi Estatal d'Àustria el 1988 i va guanyar també el premi Max Beckmann (2004) i la Medalla d'Àustria per les Arts i les Ciències (2005), el Lleó d'Or a la trajectòria de la Biennal de Venècia (2013).
Va viure i treballar a Viena, on va ser docent a l'Acadèmia de Belles Arts, entre 1980 i la seva mort.

## Referències

* 1 2 3 «Maria Lassnig | enciclopedia.cat». [Consulta: 17 juliol 2024].
* 1 2 «Maria Lassnig» (en anglès). Hauser & Wirth. [Consulta: 17 juliol 2024].
* ↑ González, José Ángel. «El arte de Maria Lassnig sobre la conciencia traumática del cuerpo» (en castellà). 20minutos, 25-05-2016. [Consulta: 17 juliol 2024].
# Monotrematum sudamericanum

Monotrematum sudamericanum és un monotrema fòssil descobert a Punta Peligro (Chubut), a la Patagònia argentina i conegut a partir d'únicament dues dents molars inferiors i una de superior. Representa l'única espècie del gènere Monotrematum i també l'única espècie de monotrema sud-americà.
Té característiques molt similars a les del gènere Obdurodon, com les corones de les dents molars, que tenen lòbuls en forma de V. Alguns autors consideren que s'hauria de classificar dins d'aquest gènere. En canvi, Pascual et al. classificaren Monotrematum al seu propi gènere, tant per la diferència de mida (l'espècie sud-americana és gairebé el doble de gran que les australianes) i pel període en què visqueren (Obdurodon és de l'Oligocè i el Miocè).

## Referències

* 1 2 R. Pascual, M. Archer, E. O. Jaureguizar, J. L. Prado, H. Godthelp i S. J. Hand. 1992. «The first non-Australian monotreme: an early Paleocene South American platypus (Monotremata, Ornithorhynchidae)». A M. L. Augee (editor), Platypus and Echidnas. Royal Zoological Society of New South Wales, 1–14.
# Lafia

Lafia (abans Lafia Beri-Beri) és una ciutat de Nigèria a l'estat de Nasarawa. Està situada en el ferrocarril que enllaça amb Port Harcourt i a la carretera principal entre Makurdi i Jos. És capital de l'emirat tradicional de Lafia i d'una àrea de govern local (LGA) la qual té una població de 330.712 habitants (cens del 2006).
És un punt de recollida de llavors de sèsam, soja, i és un centre de comerç per al nyam, la melca, el mill i cotó. A més de l'agricultura, el teixit i tenyit de cotó són activitats tradicionalment importants dels habitants permanents que són membres de l'ètnia dels aragos, tivs i kanuris; els pastors fulani porten el seu bestiar a pasturar a la rodalia durant l'estació seca. Estany i columbita s'extreuen a prop, i hi ha un dipòsit de carbó al sud-est de la ciutat. A més del palau de l'emir, Lafia té una mesquita al centre, una escola secundària catòlica romana, i una oficina de salut del govern.

## Referències

* Enciclopèdia Britànica
# Marjorie Perloff

Marjorie Perloff (nascuda amb el nom Gabriele Mintz; 28 de setembre de 1931 - 24 de març de 2024) va ser una crítica i estudiosa de la poesia nord-americana nascuda a Àustria, coneguda pel seu estudi de la poesia d'avantguarda.
Perloff va ser professor a la Universitat Catòlica d'Amèrica, la Universitat de Maryland, la Universitat del Sud de Califòrnia i la Universitat Stanford.
Va escriure llibres sobre WB Yeats, Robert Lowell i Frank O'Hara i va promoure poesia que no havia estat gaire estudiada i no es valorava positivament, com ara obres de Louis Zukofsky, Kenneth Goldsmith i poesia brasilera. Perloff va ser àmpliament considerada com la crítica més influent de la poesia experimental. Va encunyar el terme "geni no original" per reflectir el desig d'alguns poetes contemporanis de crear poesia utilitzant paraules d'altres persones i pràctiques basades en restriccions en lloc d'inspiració o altres fonts personals.

## Referències

* ↑ Risen, Clay «Marjorie Perloff, Leading Scholar of Avant-Garde Poetry, Dies at 92». , March 26, 2024 [Consulta: March 26, 2024].
* ↑ Poetry Foundation Bio
* ↑ USC Faculty Profile
* ↑ Alec Wilkinson. Something Borrowed: Kenneth Goldsmith's poetry elevates copying to an art, but did he go too far? The New Yorker, October 5, 2015.
* ↑ Perloff, Marjorie. Unoriginal Genius: Poetry by Other Means in the New Century. University of Chicago Press.
# Masia del Jutge Llíria

La Masia del Jutge de Llíria, és una casa fortificada que està ubicada al municipi anteriorment nomenat, a la comarca del Camp de Túria, de la província de València. Està declarat com Bé d'interès cultural, tot i no disposar d'anotació ministerial, tenint com a identificador el codi: 46.11.147-028.

## Descripció historicoartística

Durant la dominació islàmica, el nucli poblacional no estava molt concentrat, sinó que existien nombroses alqueries disperses per la zona, amb importants infraestructures agrícoles. Com a conseqüència de la despoblació de la zona després de l'expulsió dels moriscos, moltes d'aquestes masies van començar a fortificar les seves instal·lacions, almenys amb alguna torre defensiva i fins i tot amb muralles. Això, unit al fet de ser la zona de Llíria escenari de ràtzies i posteriorment, de contínues accions bèl·liques durant les guerres carlines; van determinar l'aparició de múltiples masies fortificades com la del jutge. En moltes d'elles, per les posteriors reformes i edificacions, és difícil veure, actualment, el seu caràcter fortificat.

## Referències

* ↑ «Inventari General del Patrimoni Cultural Valencià».
* ↑ http://www.cult.gva.es/dgpa/bics/Detalles_bics.asp?IdInmueble=5297
* ↑ Castells, Torres i Fortaleses de la Comunitat Valenciana. Llevant. Editorial Premsa Valenciana S.A. pag 344-345
# Laflin

Laflin és una població dels Estats Units a l'estat de Pennsilvània. Segons el cens del 2000 tenia 1.502 habitants.

## Demografia

Segons el cens del 2000, Laflin tenia 1.502 habitants, 612 habitatges, i 452 famílies. La densitat de població era de 429,6 habitants/km².
Dels 612 habitatges en un 26,6% hi vivien nens de menys de 18 anys, en un 62,9% hi vivien parelles casades, en un 9% dones solteres, i en un 26,1% no eren unitats familiars. En el 24,7% dels habitatges hi vivien persones soles el 12,1% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,44 i el nombre mitjà de persones que vivien en cada família era de 2,9.
Per edats la població es repartia de la següent manera: un 20,5% tenia menys de 18 anys, un 4,5% entre 18 i 24, un 24,8% entre 25 i 44, un 33,4% de 45 a 60 i un 16,8% 65 anys o més.
L'edat mediana era de 45 anys. Per cada 100 dones de 18 o més anys hi havia 86,9 homes.
La renda mediana per habitatge era de 55.658 $ i la renda mediana per família de 69.226 $. Els homes tenien una renda mediana de 50.433 $ mentre que les dones 29.375 $. La renda per capita de la població era de 29.581 $. Entorn de l'1,5% de les famílies i el 2,5% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Laflin». American Fact Finder. Oficina del Cens dels Estats Units, 12-01-2010. Arxivat de l'original el 2020-02-10. [Consulta: 10 agost 2010].
* ↑ «Geographic Comparison Table- Laflin». American Fact Finder. Oficina del Cens dels Estats Units, 12-01-2010.
# Nova Empresa de Teatre Català

La Nova Empresa de Teatre Català fou una companyia de teatre creada l'any 1908, entorn de la figura d'Adrià Gual. Es va contractar el Teatre Novetats per a les representacions de les temporades 1908-1909; la temporada següent l'empresa va actuar al Teatre Romea. Pau Audouard, amic d'Adrià Gual, serà l'encarregat de la realització de les fotografies de la companyia. Finalitzada la darrera representació, Gual va decidir plegar, tot i que va mantenir la col·laboració en la direcció d'algunes obres. Audouard tan sols va fer les fotografies de les obres en les quals Gual col·laborà.

## Referències

* ↑ Domènech, Sílvia (dir.); Torrella, Rafel; Ruiz, Montserrat. Barcelona fotografiada: 160 anys de registre i representació: guia dels fons i les col·leccions de l'Arxiu Històric de la Ciutat de Barcelona (CC-BY-SA-3.0). Arxiu Municipal de Barcelona, Institut de Cultura de Barcelona, 2007, p. 315. ISBN 978-84-9850-029-5.
# Ołowianka

Ołowianka (en alemany Bleihof, que vol dir “illa del plom”), és una illa de Gdańsk situada a l'est del centre urbà. Està envoltada pel riu Motława i la canal Stepka. Hi ha un pla municipal de revitalització d'aquesta zona conegurt com “Davant del riu” (Frontem do rzeki en polonès) que comportaria construir-hi un centre musical i un hotel, entre altres actuacions.
Immediatament darrere de l'illa, darrere del pont sobre el canal Stepka, entre el Museu Marítim, hi opera un ferri que la comunica amb el centre urbà de Gdańsk.

## Història

Durant el temps dels cavallers de l'Orde Teutònic aquesta zona tenia gran importància estratègica com ho demostren els edificis erigits per aquest orde. El 1404 ja apareix citat aquest indret documentalment. El 1417 ja hi funcionava un ferri. Es transportava el plom de les seves mines. El 1897 s'hi va construir una central hidroelèctrica que proporcionava electricitat a les ciutats de Gdańsk i Wrzeszcz.
En els darrers mesos de la Segona Guerra Mundial l'illa, les seves construccions i les seves indústries, van patir danys greus, però ja l'agost de 1945 es va restablir la producció d'electricitat.